Predkladacia správa

Predseda Európskeho výboru na zabránenie mučenia a neľudského či ponižujúceho zaobchádzania alebo trestania (ďalej len „Výbor CPT“) pán Mauro Palma oznámil vláde Slovenskej republiky notifikačným listom z 10. marca 2009, adresovaným Stálej misii Slovenskej republiky pri Rade Európy, že Výbor CPT uskutoční pravidelnú návštevu Slovenskej republiky v termíne od 24. marca do 2. apríla 2009.
 
V súvislosti s touto návštevou Výboru CPT v Slovenskej republike predložilo Ministerstvo spravodlivosti SR materiál na rokovanie vlády „Návrh opatrení na zabezpečenie štvrtej pravidelnej návštevy Európskeho výboru na zabránenie mučenia a neľudského či ponižujúceho zaobchádzania alebo trestania v Slovenskej republike v roku 2009“. Vláda Slovenskej republiky uvedený materiál schválila uznesením č. 179 zo 4. marca 2009. Súčasťou návrhu opatrení bol aj 
·        zoznam zariadení spadajúcich pod mandát Výboru CPT (vrátane ich základnej charakteristiky, ich presných adries, kontaktných údajov vrátane označenia príslušných zodpovedných osôb);
·        zoznam styčných osôb, zodpovedných za jednotlivé rezorty za prípravu a priebeh návštevy;
·        vzor poverovacej listiny pre členov delegácie Výboru CPT na oprávnenie vstupovať a vykonávať mandát v miestach, v ktorých sú v Slovenskej republike umiestnené osoby zbavené slobody na základe rozhodnutia štátneho orgánu. 
 
Vláda SR cit. uznesením zároveň uložila jednotlivým ministrom a odporučila predsedom samosprávnych krajov 
1.      zabezpečiť informovanie zamestnancov zariadení spadajúcich pod mandát Výboru CPT, uvedených v návrhu opatrení, o schválených opatreniach na zabezpečenie štvrtej pravidelnej návštevy Výboru CPT v Slovenskej republike;
2.      zabezpečiť vstup členov delegácie Výboru CPT do miest, kde sa nachádzajú osoby zbavené slobody, voľný pohyb v týchto miestach a možnosť rozhovoru s týmito osobami bez prítomnosti tretích osôb a možnosť nahliadnuť do dokumentov týkajúcich sa osôb zbavených slobody a robiť si ich fotokópie;
3.      uskutočniť prijatie členov delegácie Výboru CPT na ich žiadosť;
4.      zabezpečiť, aby pri návšteve Výboru CPT boli styčné osoby k dispozícii členom Výboru CPT pri výkone mandátu.
 
Podľa článku 11 Európskeho dohovoru na zabránenie mučenia a neľudského či ponižujúceho zaobchádzania alebo trestania z 26. novembra 1987 (ozn. č. 26/1995 Z.z.) informácie získané Výborom CPT v súvislosti s jeho návštevou, ako aj jeho správa a konzultácie so zúčastnenou stranou podliehajú princípu dôvernosti. S cieľom nerušeného splnenia úloh Výboru CPT počas návštevy sa preto odporúča podať relevantné informácie médiám o navštívených miestach a uskutočnených konzultáciách s osobami zbavenými slobody až po ukončení návštevy. Osobné údaje dotknutej osoby sa bez jej výslovného súhlasu nesmú zverejniť.
 
Účelom predkladaného materiálu – „Informácie“ je informovanosť o termíne návštevy Výboru CPT na Slovensku, o zložení delegácie Výboru CPT a o niektorých ďalších organizačných otázkach týkajúcich sa návštevy.
 
Materiál sa predkladá na rokovanie vlády v súlade s bodom 3.1.5 Metodického pokynu na prípravu a predkladanie materiálov na rokovanie vlády SR – Výnimka z predkladania materiálov na pripomienkové konanie.